《满庭芳 咏新蝶》
清代·高佩华

小院苔浓，曲栏花放，趁风吹到窗前。那堪离别，相见又经年。

一种痴情谁觉，都爱此、草色芊芊。斜阳里，寻芳何处，风致最翩跹。

休贪春色好，匆匆过了，瘦影谁怜。剩零星残粉，冷落西园。

何不乘风化去，便从此、栩栩登仙。真超脱，芳魂差胜，叶底抱香眠。

作者简介：高佩华，字素香，泰州人。叶雨楼室。能诗，著有《芷衫吟草》。